b'\n_START_ARTICLE_\nMilena Dolgan\n_START_SECTION_\n\xc5\xbdivljenje in delo\n_START_PARAGRAPH_\nRodila se je v dru\xc5\xbeini u\xc4\x8ditelja J. Dolgana. Otro\xc5\xa1ka leta je pre\xc5\xbeivela v rojstnem kraju in v Ilirski Bistrici, kjer je obiskovala ljudsko \xc5\xa1olo. Od 1926 je z dru\xc5\xbeino \xc5\xbeivela na Velikih Blokah, od 1928 pa v Planini pri Rakeku. Po kon\xc4\x8dani ni\xc5\xbeji gimnaziji v Ljubljani se je 1934 vpisala v kiparski oddelek Srednje tehni\xc5\xa1ke \xc5\xa1ole v Ljubljani. Po kon\xc4\x8danem 2. letniku je od\xc5\xa1la v Beograd, se tam vpisala na \xc5\xa1tiriletno Umetni\xc5\xa1ko \xc5\xa1olo, ki jo je kon\xc4\x8dala 1941. Po nem\xc5\xa1kem bombardiranju Beograda se je vrnila v Ljubljano in postala aktivistka Osvobodilne fronte. Pred fa\xc5\xa1isti\xc4\x8dno aretacijo se je umaknila v Ko\xc5\xa1ano pri Pivki, bila septembra 1944 poklicana v grafi\xc4\x8dni oddelek Centralne tehnike Komunisti\xc4\x8dne partije Slovenije v \xc4\x8crmo\xc5\xa1njice in tu ter v \xc4\x8crnomlju delala do konca vojne._NEWLINE_\xc5\xbde na akademiji v Beogradu je izdelala ve\xc4\x8d kipov v naravni velikosti po \xc5\xbeivih modelih, vendar pa so bila vsa ta dela \xc5\xbee prvi dan vojne uni\xc4\x8dena. Med vojno se je 1942 udele\xc5\xbeila X. razstave \xc2\xbbSlovenske likovne umetnosti\xc2\xab, ki je bila v ljubljanskem Jakopi\xc4\x8devem paviljonu, pre\xc5\xbeivljala pa se je z izrezovanjem ornamentov na lesenih \xc5\xa1katlah. Po odhodu v partizane je poleg dela v Centralni tehniki ustvarjala tudi figuralne plastike in portretne \xc5\xa1tudije. Februarja 1945 so v Centralni tehniki pripravili ob\xc5\xa1irno razstavo partizanskega tiska in umetni\xc5\xa1kih del, ki naj bi bila odprta 27. aprila v \xc4\x8crnomlju, a so jo morali zaradi naglo se razvijajo\xc4\x8dih vojnih dogodkov ob koncu vojne podreti, ne da bi bila odprta za javnost. O razstavi se je ohranil tiskani katalog, kjer je med kiparji navedena tudi Dolganova. Po osvoboditvi so bila njena dela razstavljena na skupinski razstavi v Jakopi\xc4\x8devem paviljonu v Ljubljani. _NEWLINE_Dolganova je ustvarjala drobno figuralno in portretno plasiko, najve\xc4\x8d v glini, pa tudi v kamnu. Umrla je v avtomobilski prometni nesre\xc4\x8di 12. junija 1945 na Vi\xc4\x8du v Ljubljani.'